P6_TA(2005)0065

Εργασίες της Συνέλευσης Ίσης Εκπροσώπησης ΑΚΕ-ΕΕ (2004)

Ψήφισμα του Ευρωπαϊκού Κοινοβουλίου σχετικά με τις εργασίες της Κοινοβουλευτικής Συνέλευσης Ίσης Εκπροσώπησης ΑΚΕ-ΕΕ κατά το έτος 2004 (2004/2141(INI))

Το Ευρωπαϊκό Κοινοβούλιο,

- έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού (ΑΚΕ), αφενός, και της Ευρωπαϊκής Κοινότητας και των κρατών μελών αυτής, αφετέρου, που υπογράφηκε στο Κοτονού στις 23 Ιουνίου 2000 (Συμφωνία του Κοτονού) και ετέθη σε ισχύ την 1η Απριλίου 2003 [1],

- έχοντας υπόψη τον κανονισμό της Κοινοβουλευτικής Συνέλευσης Ίσης Εκπροσώπησης ΑΚΕ-ΕΕ, όπως τροποποιήθηκε για τελευταία φορά στη Χάγη στις 25 Νοεμβρίου 2004 [2],

- έχοντας υπόψη τα ψηφίσματα και τη δήλωση που ενέκρινε η Κοινοβουλευτική Συνέλευση Ίσης Εκπροσώπησης ΑΚΕ-ΕΕ κατά την 7η σύνοδό της στην Αντίς Αμπέμπα (Αιθιοπία) από τις 16 έως τις 19 Φεβρουαρίου 2004 [3], σχετικά με:

- τις Συμφωνίες Οικονομικής Εταιρικής Σχέσης (ΣΟΕΣ): προβλήματα και προοπτικές,

- την πρόληψη και τη διευθέτηση των συγκρούσεων και την αποκατάσταση διαρκούς ειρήνης,

- τη φτώχεια, τις ασθένειες και την αναπαραγωγική υγεία στις χώρες ΑΚΕ,

- το βαμβάκι και άλλα βασικά προϊόντα: τα προβλήματα που αντιμετωπίζουν οι χώρες ΑΚΕ,

- τις ζημίες που προκλήθηκαν από τους κυκλώνες στον Ειρηνικό, τον Ινδικό και την Καραϊβική και την ανάγκη ταχείας αντίδρασης στις φυσικές καταστροφές,

- έχοντας υπόψη τα ψηφίσματα που ενέκρινε η Κοινοβουλευτική Συνέλευση Ίσης Εκπροσώπησης ΑΚΕ-ΕΕ κατά την 8η σύνοδό της, που έλαβε χώρα στη Χάγη (Ολλανδία) από τις 22 έως τις 25 Νοεμβρίου 2004 [2], σχετικά με:

- τον πολιτικό διάλογο (άρθρο 8 της Συμφωνίας του Κοτονού),

- την επισιτιστική βοήθεια και ασφάλεια,

- την κατάσταση στο Νταρφούρ,

- τις ζημίες που προκλήθηκαν από τους κυκλώνες στην Καραϊβική,

- έχοντας υπόψη τον κανονισμό (ΕΚ) αριθ. 314/2004 του Συμβουλίου της 19ης Φεβρουαρίου 2004 για ορισμένα περιοριστικά μέτρα σχετικά με τη Ζιμπάμπουε [4],

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Ανάπτυξης (A6-0044/2005),

A. λαμβάνοντας υπόψη ότι η Κοινοβουλευτική Συνέλευση Ίσης Εκπροσώπησης αποτελεί πρότυπο για ολόκληρο τον κόσμο όσον αφορά τα θέματα συνεργασίας και ανάπτυξης και ότι συμβάλλει καθοριστικά στον ανοικτό και ισότιμο διάλογο μεταξύ Βορρά και Νότου,

Β. λαμβάνοντας υπόψη ότι η συγκρότηση μόνιμων επιτροπών έχει συμβάλει στην ιστορική εξέλιξη της Συνέλευσης Ίσης Εκπροσώπησης σε πραγματική κοινοβουλευτική συνέλευση,

Γ. λαμβάνοντας υπόψη ότι το 2004 πραγματοποιήθηκαν τέσσερις κοινές αποστολές: στην Ερυθραία από τις 22 έως τις 25 Ιανουαρίου, στο Μαλάουι για παρατήρηση των εκλογών από τις 18 έως τις 20 Μαΐου, στη σύνοδο κορυφής ΑΚΕ-ΕΕ στο Maputo (Μοζαμβίκη) από τις 21 έως τις 24 Ιουνίου και στο 7ο περιφερειακό σεμινάριο των οικονομικών και κοινωνικών ομάδων συμφερόντων ΑΚΕ-ΕΕ στα νησιά Φίτζι από τις 18 έως τις 20 Οκτωβρίου,

Δ. λαμβάνοντας υπόψη ότι, για πρώτη φορά, η ομάδα ΑΚΕ απέστειλε στη Χάγη (Ολλανδία) και στη Βουδαπέστη (Ουγγαρία) αντιπροσωπεία παρατηρητών για τις ευρωεκλογές που διενεργήθηκαν από τις 10 έως τις 13 Ιουνίου 2004,

Ε. λαμβάνοντας υπόψη τον καθοριστικό ρόλο που διαδραματίζει η Κοινοβουλευτική Συνέλευση Ίσης Εκπροσώπησης στη διεξαγωγή του πολιτικού διαλόγου που προβλέπει το άρθρο 8 της Συμφωνίας του Κοτονού, ιδίως σε ό, τι αφορά την ενίσχυση της δημοκρατίας, την εφαρμογή της χρηστής διακυβέρνησης και την προστασία των δικαιωμάτων του ανθρώπου,

ΣΤ. λαμβάνοντας υπόψη με ικανοποίηση το γεγονός ότι η κυβέρνηση της Αιθιοπίας, στις 14 Νοεμβρίου 2004, συμφώνησε κατ' αρχήν όσον αφορά τη χάραξη των συνόρων με την Ερυθραία, συμμορφούμενη με την απόφαση της Διεθνούς Επιτροπής Καθορισμού των Συνόρων,

Ζ. λαμβάνοντας υπόψη ότι, στις 21 Ιανουαρίου 2004, ο Πρόεδρος του Ευρωπαϊκού Κοινοβουλίου επανέλαβε ενώπιον της Κοινοβουλευτικής Συνέλευσης Ίσης Εκπροσώπησης τη θέση του Ευρωπαϊκού Κοινοβουλίου (ΕΚ) σχετικά με την αντιπροσωπεία της Ζιμπάμπουε,

Η. λαμβάνοντας υπόψη το γεγονός ότι η κατάσταση στη Ζιμπάμπουε έχει επιδεινωθεί ακόμη περισσότερο σε ό, τι αφορά τα ανθρώπινα δικαιώματα και την ελευθερία της γνώμης και τα δικαιώματα του συνεταιρίζεσθαι και του συνέρχεσθαι ειρηνικώς,

Θ. λαμβάνοντας υπόψη ότι οι συνεισηγητές της Επιτροπής Οικονομικής Ανάπτυξης, Οικονομικών και Εμπορίου της Κοινοβουλευτικής Συνέλευσης Ίσης Εκπροσώπησης δεν μπόρεσαν να συμφωνήσουν εγκαίρως σε ένα κοινό κείμενο σχετικά με την εγγραφή του Ευρωπαϊκού Ταμείου Ανάπτυξης (ΕΤΑ) στον προϋπολογισμό,

Ι. λαμβάνοντας υπόψη τις παρεμβάσεις του Κέντρου Ανάπτυξης των Επιχειρήσεων (ΚΑΕ) και του Τεχνικού Κέντρου Γεωργικής και Αγροτικής Συνεργασίας ΑΚΕ-ΕΕ (ΤΚΓΑΣ) ενώπιον της Ολομέλειας της Συνέλευσης,

ΙΑ. λαμβάνοντας υπόψη την άριστη συμβολή της ολλανδικής Προεδρίας καθώς και διαφόρων τοπικών διοικήσεων στη διοργάνωση και στη διαμόρφωση της θεματολογίας της 8ης συνόδου που πραγματοποιήθηκε στη Χάγη,

1. ενθαρρύνει την Κοινοβουλευτική Συνέλευση Ίσης Εκπροσώπησης να ενισχύσει τον ρόλο της ως πλαισίου πολιτικού διαλόγου, σύμφωνα με το άρθρο 8 της Συμφωνίας του Κοτονού·

2. συγχαίρει το Προεδρείο της Κοινοβουλευτικής Συνέλευσης Ίσης Εκπροσώπησης για τις προσπάθειες που κατέβαλε προκειμένου να συμβάλει κατά τρόπο θετικό στην ειρηνική επίλυση της συνοριακής διένεξης μεταξύ Ερυθραίας και Αιθιοπίας, μέσω του διαλόγου και με πλήρη σεβασμό του διεθνούς δικαίου·

3. υπογραμμίζει την πολιτική σημασία του ψηφίσματος που ενέκρινε η Κοινοβουλευτική Συνέλευση Ίσης Εκπροσώπησης στις 25 Νοεμβρίου 2004 σχετικά με την κατάσταση στο Νταρφούρ, με το οποίο καταδικάζει τη συνέχιση των βιαιοτήτων, και ζητεί την εξεύρεση πολιτικής λύσης βάσει των ψηφισμάτων 1564 και 1574 (2004) του Συμβουλίου Ασφαλείας των Ηνωμένων Εθνών·

4. καλεί την Κοινοβουλευτική Συνέλευση Ίσης Εκπροσώπησης να συνεχίσει το έργο της σε ό, τι αφορά τα δικαιώματα του ανθρώπου και να συμβάλει με τον τρόπο αυτό στον πολιτικό διάλογο που προβλέπεται στο άρθρο 8 της Συμφωνίας του Κοτονού· ζητεί την ενεργότερη συμμετοχή της κοινωνίας των πολιτών στις εργασίες της Κοινοβουλευτικής Συνέλευσης Ίσης Εκπροσώπησης και των μονίμων επιτροπών της·

5. συνιστά να θεσπιστεί μια διαδικασία συνεργασίας για τα θέματα που ενδιαφέρουν πλείονες επιτροπής, ούτως ώστε οι επιτροπές να μπορούν να υποβάλλουν γνωμοδοτήσεις στις εκθέσεις της αρμόδιας επί της ουσίας επιτροπής·

6. εκφράζει την ικανοποίησή του για το γεγονός ότι τα μέλη της ΑΚΕ προετοίμασαν καλύτερα, το 2004, τις συμβιβαστικές προτάσεις ψηφισμάτων επί επειγόντων θεμάτων και ως εκ τούτου απεφεύχθη μια τελική ψηφοφορία κατά χωριστά σώματα·

7. εκφράζει την ικανοποίησή του για τη νέα στάση της Επιτροπής όσον αφορά την Ώρα των Ερωτήσεων, όπου απαντά γραπτώς στις ερωτήσεις και προφορικώς στις συμπληρωματικές ερωτήσεις, και ζητά από το Συμβούλιο να ακολουθήσει την ίδια διαδικασία·

8. καλεί την Επιτροπή και τα άλλα σώματα στα οποία απευθύνεται το ψήφισμα να βελτιώσουν την παρακολούθηση των προηγούμενων ψηφισμάτων, ιδιαίτερα κατα τη διάρκεια των συνεδριάσεων των μόνιμων επιτροπών·

9. εκφράζει την ικανοποίησή του για την αποστολή στη Χάγη (Ολλανδία) και στη Βουδαπέστη (Ουγγαρία) αντιπροσωπείας μελών της Κοινοβουλευτικής Συνέλευσης Ίσης Εκπροσώπησης από τις χώρες ΑΚΕ για την παρατήρηση των ευρωεκλογών που διενεργήθηκαν από τις 10 έως τις 13 Ιουνίου 2004 και θεωρεί ότι πρόκειται για ένα νέο στάδιο της εξέλιξης της Κοινοβουλευτικής Συνέλευσης Ίσης Εκπροσώπησης σε συνέλευση απολύτως ισότιμων εταίρων·

10. συγχαίρει την ομάδα ΑΚΕ για την τήρηση της δέσμευσής της σύμφωνα με την οποία στις συνεδριάσεις που πραγματοποιούνται στην ΕΕ η αντιπροσωπεία της Ζιμπάμπουε δεν μπορεί να περιλαμβάνει μέλη για τα οποία ισχύουν τα περιοριστικά μέτρα του Συμβουλίου και είναι πεπεισμένο ότι θα συνεχίσει να την τηρεί και στο μέλλον·

11. καλεί την Κοινοβουλευτική Συνέλευση Ίσης Εκπροσώπησης να υπερψηφίσει κατά τη συνεδρίαση της ολομέλειάς της στο Μπαμάκο (Μαλί) την έκθεσή της σχετικά με την εγγραφή του ΕΤΑ στον προϋπολογισμό· υπογραμμίζει ότι η εγγραφή του ΕΤΑ στον προϋπολογισμό της Ευρωπαϊκής Ένωσης θα πρέπει να συνοδεύεται από ενίσχυση του πολιτικού ρόλου της Συνέλευσης Ίσης Εκπροσώπησης κατά την παρακολούθηση και τον έλεγχο των ποσών που διατίθενται στο πλαίσιο της εταιρικής σχέσης ΑΚΕ-ΕΕ·

12. επικροτεί την τακτική παρακολούθηση που διενεργεί η Επιτροπή Οικονομικής Ανάπτυξης, Οικονομικών και Εμπορίου της Κοινοβουλευτικής Συνέλευσης Ίσης Εκπροσώπησης όσον αφορά τις Συμφωνίες Οικονομικής Εταιρικής Σχέσης ΑΚΕ-ΕΕ σε συνεργασία με την Ευρωπαϊκή Επιτροπή και τους εκπροσώπους της κοινωνίας των πολιτών·

13. επικροτεί την ενισχυμένη συνεργασία της Κοινοβουλευτικής Συνέλευσης Ίσης Εκπροσώπησης με τον ΟΗΕ και τα διάφορα όργανά του και καλεί την Κοινοβουλευτική Συνέλευση Ίσης Εκπροσώπησης να συνεχίσει στον δρόμο αυτό·

14. καλεί την Κοινοβουλευτική Συνέλευση Ίσης Εκπροσώπησης να συμβάλει στην ενίσχυση του ρόλου των βουλευτών στις χώρες ΑΚΕ όσον αφορά την άσκηση κοινοβουλευτικού ελέγχου στις κυβερνήσεις των χωρών τους, ιδίως σε σχέση με την αναπτυξιακή βοήθεια·

15. καλεί την Κοινοβουλευτική Συνέλευση Ίσης Εκπροσώπησης να ασκήσει πλήρως τον ρόλο της όσον φορά τον δημοκρατικό έλεγχο των οργάνων της Συμφωνίας του Κοτονού, ήτοι του ΚΑΕ και του ΤΚΓΑΣ, όπως το έπραξε στην Αντίς Αμπέμπα στο πλαίσιο μιας γενικής συζήτησης με το ΚΑΕ και στη Χάγη με το ΤΚΓΑΣ, στο πλαίσιο της εξέτασης της έκθεσης για την επισιτιστική βοήθεια και την επισιτιστική ασφάλεια·

16. συγχαίρει το Προεδρείο της Κοινοβουλευτικής Συνέλευσης Ίσης Εκπροσώπησης για την εξισορρόπηση της ημερήσιας διάταξης των συνεδριάσεων της Κοινοβουλευτικής Συνέλευσης Ίσης Εκπροσώπησης, ώστε να υπάρχει περισσότερος χρόνος για παρεμβάσεις από το ακροατήριο και να μειωθεί ο αριθμός και, στις περισσότερες περιπτώσεις, η διάρκειατων ομιλιών από το βήμα·

17. καλεί το Προεδρείο να αποφύγει την ταυτόχρονη διεξαγωγή των συνεδριάσεων με εκείνες της Ολομέλειας·

18. εκφράζει την ικανοποίησή του για τη συμμετοχή μη κρατικών φορέων στις συνεδριάσεις που διεξάγονται στο περιθώριο της Ολομέλειας, και ιδίως στο φόρουμ γυναικών·

19. υπογραμμίζει την προστιθέμενη αξία που προσφέρει η εκ περιτροπής διοργάνωση των συνόδων της Κοινοβουλευτικής Συνέλευσης Ίσης Εκπροσώπησης στα κράτη μέλη της ΕΕ και εκτιμά ότι αυτό το σύστημα της εκ περιτροπής διοργάνωσης των συνόδων πρέπει να διατηρηθεί στο μέλλον, είτε ακολουθώντας την εκ περιτροπής Προεδρία του Συμβουλίου είτε με άλλο τρόπο εφόσον το Ευρωπαϊκό Σύνταγμα κυρωθεί από όλα τα κράτη μέλη· επισημαίνει ωστόσο ότι τα μέλη της ΑΚΕ θα προτιμούσαν ίσως μια κλιματικώς ευνοϊκότερη εποχή του έτους, με τη μετάθεση ενδεχομένως των συνόδων της Κοινοβουλευτικής Συνέλευσης Ίσης Εκπροσώπησης·

20. συγχαίρει την ολλανδική Προεδρία, καθώς και τις επαρχίες της Βόρειας Βραβάνδης και της Ζηλανδίας και τους δήμους της Χάγης και του Ρότερνταμ, για την ενεργό συμβολή τους στην 8η σύνοδο και ιδιαίτερα στα εργαστήρια·

21. καλεί τη βρετανική Προεδρία και το Προεδρείο του ΕΚ να προβούν στις απαραίτητες προετοιμασίες για τη διοργάνωση της 10ης συνόδου στο Ηνωμένο Βασίλειο·

22. καλεί την Κοινοβουλευτική Συνέλευση Ίσης Εκπροσώπησης να διοργανώσει, σύμφωνα με το άρθρο 17, παράγραφος 3, της Συμφωνίας του Κοτονού, συνεδριάσεις σε περιφερειακό ή υποπεριφερειακό επίπεδο, βασιζόμενη στα κοινοβουλευτικά όργανα που υπάρχουν στους κόλπους της ομάδας ΑΚΕ· οι συνεδριάσεις αυτές πρέπει κυρίως να επικεντρωθούν στην περιφερειακή συνεργασία για την πρόληψη και την επίλυση των συγκρούσεων και στη σύναψη και την εφαρμογή Συμφωνιών Οικονομικής Εταιρικής Σχέσης·

23. εκφράζει την ικανοποίησή του για την ταχεία διάθεση των εγγράφων της Κοινοβουλευτικής Συνέλευσης Ίσης Εκπροσώπησης στο Διαδίκτυο, απαραίτητο εργαλείο για την καλή λειτουργία μιας συνέλευσης όπως η Κοινοβουλευτική Συνέλευση Ίσης Εκπροσώπησης, που χαρακτηρίζεται από την τεράστια γεωγραφική απόσταση μεταξύ των μελών της·

24. καλεί την Κοινοβουλευτική Συνέλευση Ίσης Εκπροσώπησης και τις δύο συγγραμματείες να κάνουν συστηματική χρήση του ηλεκτρονικού ταχυδρομείου και του Διαδικτύου για τη διαβίβαση των εγγράφων στους βουλευτές καινα ενθαρρύνουν ενεργά τη χρήση του Διαδικτύου, εφόσον υπάρχει πρόσβαση σε αυτό·

25. χαιρετίζει την εναρκτήρια συνεδρίαση του Παναφρικανικού Κοινοβουλίου (ΠΚ), στην Αντίς Αμπέμπα το Μάρτιο του 2004, και προτείνει στενή συνεργασία μεταξύ των βουλευτών του ΕΚ και του ΠΚ καθώς και πρόγραμμα ανταλλαγών υπαλλήλων του ΕΚ και υπαλλήλων του ΠΚ, ώστε να ενισχυθεί το δυναμικό τους εν όψει των πρώτων άμεσων εκλογών, που έχουν προγραμματιστεί για το Μάρτιο του 2009·

26. αναθέτει στον Πρόεδρό του να διαβιβάσει το παρόν ψήφισμα στο Συμβούλιο ΑΚΕ-ΕΕ, στην Κοινοβουλευτική Συνέλευση Ίσης Εκπροσώπησης ΑΚΕ-ΕΕ, στα κοινοβούλια των χωρών ΑΚΕ, στους κυβερνήτες των επαρχιών της Βόρειας Βραβάνδης και της Ζηλανδίας, καθώς και στους δημάρχους της Χάγης και του Ρότερνταμ, και στην Επιτροπή.

[1] ΕΕ L 317 της 15.12.2000, σ. 3.

[2] Δεν έχει δημοσιευθεί ακόμα στην Επίσημη Εφημερίδα.

[3] ΕΕ C 120 της 30.4.2004, σ. 1.

[4] ΕΕ L 55 της 24.2.2004, σ. 1. Κανονισμός που τροποποιήθηκε από τον κανονισμό (ΕΚ) αριθ. 1488/2004 της Επιτροπής, (ΕΕ L 273 της 21.8.2004, σ. 12).

--------------------------------------------------